Deputat Qozog‘istonning nomini o‘zgartirishni taklif qildi

Qozog‘istonlik deputat Azat Peruashyev mamlakat nomini o‘zgartirishni taklif qildi, deya xabar beradi “Tengrinews”.

Bu haqdagi deputat so‘rovini u Qozog‘iston bosh vaziriga yo‘llagan. Peruashev 2020-yilda Qozog‘iston Respublikasi 100 yoshini nishonlashini eslatgan. “Ak jol” demokratik partiyasi Qozog‘iston Respublikasining 100-yilligiga davlat darajasida e’tibor qaratishni va ushbu sanani munosib nishonlashni taklif qilgan.

“Mamlakatga rasmiy Qozoq Respublikasi nomini qaytarish taklifini ko‘rib chiqishingizni so‘raymiz” — deyiladi so‘rovda.
Bunday tashabbusni Nursulton Nazarboyev besh yil oldin taklif qilgandi.
Hamma narsani o‘z nomi bilan atash lozim, qorani- qora, oqni- oq, qozoqni-qozoq.
Respublikaga hatto totalitar hokimiyat ham tan olgan asl nomni qaytarish nafaqat tarixiy adolatni tiklash, balki barcha millatdoshlarimizning hamjihatligi va do‘stligiga katta turtki beradi”, — deydi deputat Azat Peruashev.
2014-yilning fevral oyida Nursulton Nazarboyev respublikaning rasmiy nomi haqida fikr bildirib shunday degan edi: “Ehtimol vaqti kelganda mamlakatni “Qozoq eli” deb atash masalasini ko‘rib chiqish lozim, ammo dastavval buni xalq bilan muhokama qilish lozim”.